Врз основа на член 8-ж став 9 од Законот за превоз во патниот сообраќај („Службен весник на Република Македонија“, бр. 68/04, 127/06, 114/09, 83/10, 140/10, 17/11 53/11, 6/12, 23/13, 120/13, 163/13, 187/13, 42/14, 112/14, 166/14, 44/15, 97/15, 124/15, 129/15, 193/15, 37/16, 71/16, 64/18, 140/18 и 163/18) министерот за транспорт и врски донесе

ПРАВИЛНИК

за поблиските услови кои треба да ги исполнуваат овластените обучени центри, постапката за спроведување на обуката и формата и содржината на потврдата за завршена обука

Член 1

Со овој правилник се пропишуваат поблиските услови кои треба да ги исполнуваат овластените обучени центри, постапката за спроведување на обуката и формата и содржината на потврдата за завршена обука.

Член 2

Обуката за првична квалификација и за периодична обука на возачите на моторни возила ја спроведуваат овластени обучени центри кои располагаат со:

- простор опремен за одржување на обуката, кој ги задоволува потребите за минимум 30м2;

- прирачник за работа и материјали за спроведување на обуката на кандидатите;

- информатичка технологија и друга опрема за спроведување на обуката и тоа најмалку десет компјутери, проектор и сл.;

- програма во која е утврден начинот на спроведување на обуката и методите на подучување

- возен парк кој ќе се користи за практична обука на кандидатите и

- минимум три лица вработени во редовен работен однос со полно работно време со високо образование (економски, правен, сообраќаен или машински факултет), со најмалку три години работно искуство од областа на патниот сообраќај кои поседуваат сертификат за обучувачи за учество на возачите во меѓународниот патен сообраќај издаден од Министерството за транспорт и врски.

Член 3

Обуката за првична квалификација на возач трае 280 часа.

Обуката од став 1 на овој член се спроведува согласно Програмата за полагање на испит за добивање на СПК на возач утврдена во Правилникот за начинот, постапката и програмата за полагање на испитот за добивање на СПК на возач, формата и содржината на пријавата за полагање на испит, записникот за положен испит и на сертификатот.

Обуката од став 1 на овој член опфаќа 20 часа возење со возило од кои најмалку осум часа возење на специјален терен или на симулатор.

Забрзаната обуката за првична квалификација на возач трае 140 часа.

Обуката од став 4 на овој член опфаќа десет часа возење со возило од кои најмалку четири часа возење на специјален терен или на симулатор.

При спроведување на обуката од став 1 на овој член се земаат во предвид часовите на теоретска и практична обука кои кандидатот ги посетувал кога се стекнувал со возачка дозвола за категорија Ц или Ц1, Д или Д1.

Член 4

Периодичната обука на возач трае 35 часа распоредени во период од седум часа во една тековна година пред истекот на важноста на СПК на возач.

Обуката од став 1 на овој член се спроведува согласно Програмата за полагање на испит за добивање на СПК на возач утврдена во Правилникот за начинот, постапката и програмата за полагање на испитот за добивање на СПК на возач, формата и содржината на пријавата за полагање на испит, записникот за положен испит и на сертификатот.

Член 5

Потврдата за завршена обука се изготвува на образец во А4 формат на хартија во бела боја.

 Формата и содржината на потврдата од став 1 на овој член се дадени во Прилог кој е составен дел на овој правилник.

Член 6

Овој правилник влегува во сила наредниот ден од денот на објавувањето во ,,Службен весник на Република Македонија“.

Бр. Министер за транспорт и врски

 .2018 година, Горан Сугарески

Скопје

Прилог

Назив на правниот субјект кој ја спроведува обуката

П О Т В Р Д А

за завршена обука за првична квалификација/периодична обука

Сериски број:

 -----------------------------------------------------------------------------------------------

 (име и презиме)

со живеалиште на адреса ------------------------------------------------------------

роден на --------------------- година во --------------------- во период од ------------------ до

----------------- година.

-------------------------------- МП ---------------------------

Место и датум на спроведување Овластено лице

на обуката